Jens Vibjerg (V), 2005-03-30:
Med disse lovforslag, vi behandler her, nemlig L 22 og L 23, forbedres strukturerne og indsatsen på arbejdsmarkedet.
En mere smidig og gennemskuelig tilgang til arbejdsmarkedet vil gøre det lettere for den enkelte borger og virksomhederne at gøre brug af beskæftigelsesindsatsen.
En bedre struktur vil derfor også bidrage til flere job.
Arbejdsformidlingen og kommunerne flytter sammen i nye fælles jobcentre og indgår i et forpligtende samarbejde om beskæftigelsesindsatsen.
Vi får herved en fælles kultur gennem det, at vi flytter dem sammen, og vi undgår klientgørelse.
De lokale jobcentre udgør én fælles indgang for alle borgere og virksomheder, der har brug for hjælp og service på beskæftigelsesområdet.
Med andre ord får vi sat fokus på at få ledige i job, at skaffe virksomhederne medarbejdere.
Vi skal netop først og fremmest sætte fokus på de lediges behov, fokus på de lediges ressourcer.
Stærke ledige skal i job, svage ledige skal have hjælp og støtte, hvor socialindsatsen går hånd i hånd med beskæftigelsesindsatsen.
I tilknytning til de lokale beskæftigelseshuse etableres lokale beskæftigelsesråd.
De får bl.a. til opgave at rådgive og at overvåge resultater og effekten af indsatsen.
De inddrages i udarbejdelsen af beskæftigelsesplanen, og de kan, hvis indsatsen lokalt svigter, indstille til regionen, at den tager beskæftigelsesrettede initiativer.
Der oprettes som sagt de her beskæftigelseshuse.
Vi får det, vi kalder A-, B- og C-jobcentre.
Kommunen varetager indsatsen for sine kontanthjælpsmodtagere, men i skøn samdrægtighed med staten.
I B-centrene varetager staten de generelle serviceopgaver, men varetager også særlige opgaver over for borgere i kommunen, der i en længere periode har modtaget dagpenge eller er henvist fra et A-center for at få en særlig indsats.
I C-centrene delegerer ministeren varetagelsen af den statslige beskæftigelsesindsats til kommunalbestyrelsen.
Der vil blive etableret omkring ti af disse udvalgt blandt B-centrene.
Kvaliteten af udbuddet i C-centrene vil blive sikret gennem både økonomiske og styringsmæssige incitamenter.
Disse C-centre bliver en spændende fornyelse.
Her får vi et reelt enstrenget system, hvor kommunen får hele det daglige ansvar, også myndighedsansvaret.
Jeg synes, det bliver rigtig spændende.
Så har jeg set i aviser i dag, at man skriver, at de forsikrede ledige fremover bliver kastebold mellem A-, B- og C-jobcentrene.
I dag skal alle forsikrede ledige, der bliver syge, til kommunen fra AF.
Det vil sige, at i princippet skal alle de 480.000 forsikrede ledige, der roterer årligt, til kommunen, hvis de bliver syge.
Fremover er det kun dem, der bliver syge efter de 6 måneder – rundt regnet svarende til antallet af syge ud af 30.000 – der skal flyttes over, og det er jo altså ikke ret mange.
Husk på, at ca. 1,2 millioner mennesker kommer i jobcentrene, så mere end 90 pct. af de potentielle kunder undgår flytning i fremtiden.
Og det er jo ikke, fordi man får en omgang influenza, at man skal tilbage til sit A-center, så det må vist være en historie, der er opfundet til lejligheden.
Beskæftigelsesministeren etablerer fire beskæftigelsesregioner, og deres primære opgaver bliver at overvåge og analysere det regionale arbejdsmarked og medvirke til at sikre resultater lokalt, og de får værktøjerne til det; altså nye regionale beskæftigelsesregioner, der får indflydelse på hele arbejdsmarkedet.
Endelig nedsættes Beskæftigelsesrådet til at rådgive både beskæftigelsesministeren og ministeren for flygtninge, indvandrere og integration.
For at sikre borgernes retssikkerhed etableres beskæftigelsesankenævn i hver region, og direktøren i statsforvaltningen er formand for nævnet.
Det betyder, at man fremover også behandles ens i ankesystemet, uanset om man kommer fra det statslige AF-system, eller man kommer fra det kommunale system.
Det skaber sammenhæng mellem dem, der har brug for et job, og dem, der mangler arbejdskraft.
Målet er den hurtigste vej i arbejde.
Beskæftigelsen går hånd i hånd med den sociale indsats, hvis det er nødvendigt.
Jobcentrene varetager tovholderfunktionen, herunder visitationsansvaret, i forhold til beskæftigelsesindsatsen for den enkelte borger, uanset om der er tale om beskæftigelsesrettede eller sociale tilbud.
Alle virksomheder og borgere kan frit vælge, hvilket jobcenter de henvender sig til.
Der er skabt et sammenhængende landsdækkende jobog rekrutteringssystem, hvor virksomheder let kan få overblik over ledige med efterspurgte kvalifikationer.
Vi må sige, at den hidtidige evaluering af de tolv samarbejdsforsøg, der er i gang, viser udpræget positive resultater.
Den hidtidige beskæftigelsesindsats er mere historisk begrundet, end den er sagligt begrundet.
Med den nye struktur i beskæftigelsesindsatsen får vi et enkelt, overskueligt og fokuseret system til fordel for alle parter, et system, der samtidig bevarer vores fleksible arbejdsmarked, som er en vigtig faktor for et fortsat velfungerende system.
Vi får altså et system, der bygger på det bedste fra de to verdener.
Derfor kan Venstre støtte lovforslagene.